Informácia o priebehu a výsledkoch summitu EÚ – Turecko a mimoriadneho zasadnutia Európskej rady dňa 7. marca 2016

Samit EÚ – Turecko sa uskutočnil v prítomnosti predsedu tureckej vlády A. Davutoglu. Podľa pôvodného scenára malo na jeho konanie nadviazať neformálne stretnutie lídrov vo formáte EÚ28. Tento plán a celkovú dynamiku summitu zmenilo stretnutie Nemecka, Turecka a Holandska deň pred konaním summitu, na ktorom turecká strana neočakávane predložila ďalšie požiadavky k spolupráci s EÚ v migračnej kríze. V návrhoch išlo o:

· navýšenie finančnej pomoci o ďalšie 3 mld. EUR do konca roku 2018 (existujúca pomoc počíta s 3 mld. EUR na roky 2016-2017),

· presídlenie sýrskych utečencov z Turecka do EÚ (podľa modelu: 1 vrátený do Turecka = 1 presídlený do Únie),

· zrýchlenie vízovej liberalizácie (termín z októbra presunúť na jún 2016 najneskôr), 

· prípravu rozhodnutia k otvoreniu nových negociačných kapitol.

Uvedený návrh bol ostatným členským štátom predstavený len tesne pred summitom. DE kancelárka A. Merkelová ešte pred začiatkom rokovania Rady absolvovala bilaterálne stretnutia s predsedom Komisie J.C.Junckerom a predsedom Európskej rady D. Tuskom, predsedom vlády Grécka A. Tsiprasom, prezidentom Francúzska F. Hollandom, predsedom vlády Španielska M. Rajoyom a Česka B. Sobotkom, ktorý reprezentoval V4. 

Medzi delegáciami počas summitu rezonovalo rozčarovanie z výrazne netransparentného postupu. Otáznym sa stalo aj celkové diplomatické úsilie D. Tuska, ktorý sa zo série ciest v krajinách pozdĺž západobalkánskej trasy a Turecka vrátil v piatok večer. Po dlhej prestávke bol napokon predložený návrh dohody, do ktorého boli preklopené niektoré turecké požiadavky. Navýšenie finančnej pomoci zostalo v rovine „ďalšieho financovania“. Prvé projekty z už dohodnutých 3 mld. EUR sa majú začať financovať do konca marca 2016. 

Dohoda predstavuje len rovinu základných princípov spolupráce, ktoré si vyžadujú ďalšie rozpracovanie – a to ešte pred marcovým zasadnutím Európskej rady. Zásadným momentom je turecký súhlas s navrátením všetkých nelegálnych migrantov z gréckych ostrovov. V prípade relokácií a presídľovania nedošlo k žiadnym novým záväzkom pre členské štáty. Táto skutočnosť je zohľadnená aj v texte vyhlásenia z iniciatívy V4. V texte je zahrnutá formulácia o ukončení migračných tokov pozdĺž západobalkánskej migračnej trasy (irregular flows of migrants along the Western Balkans route have now come to an end).

Na "tlak" Turecka bol dôležitým elementom hľadania spoločnej dohody medzi EÚ a Tureckom v otázke riešenia súčasnej utečeneckej/migračnej krízy (ktorú sa napokon nepodarilo dosiahnuť) aj rozširovací proces. 

